Anders Samuelsen (RV), 1998-11-17:
Det er en meget vigtig problemstilling, SF har bragt på banen i dag, for spørgsmålet om fremtidens pensionssystem set i lyset af udbredelsen af arbejdsmarkedspensioner vil få betydning for, hvordan velfærdssamfundet udvikler sig på længere sigt.
For år tilbage var folkepensionen det væsentligste forsørgelsesgrundlag for de fleste pensionister i Danmark, men i dag er billedet ved at ændre sig.
Og det vil ændre sig yderligere over de kommende år, idet det næsten udbyggede arbejdsmarkedspensionssystem, som omfatter stort set alle lønmodtagergrupper på arbejdsmarkedet, er ved at forandre pensionssystemet.
Baggrunden for denne forespørgsel er altså en bekymring for, at det fremtidige pensionssystem vil skabe større økonomisk og social ulighed i det danske samfund.
I Det Radikale Venstre ser vi imidlertid ikke arbejdsmarkedspensionerne som det store uhyre i fremtidens velfærdsstat.
Velfærdssamfundet slår ikke revner, fordi flere mennesker nu vil til at spare op til deres alderdom.
Det Radikale Venstre mener tværtimod, at det er vigtigt, at borgerne opmuntres til og får mulighed for at spare op.
Derfor anser vi udbredelsen af arbejdsmarkedspensioner for en positiv udvikling, som vi bestemt ikke ønsker at begræde.
Samtidig vil et fuldt udbygget arbejdsmarkedspensionssystem være mere omfordelende og vil alt andet lige skabe mere lige vilkår for fremtidens pensionister.
Tilbage er gruppen, der har ringe eller ingen tilknytning til arbejdsmarkedet.
Men jeg mener ikke, at disse grupper pr. definition vil blive tabere i pensionssystemet, for vi har i Danmark et helt unikt omfordelende pensionssystem: Alle borgere har ret til en grundliggende folkepension uanset indkomst, og til de personer, der ikke har haft mulighed for at spare op, er der indtægtsafhængige tillægsydelser såsom boligstøtte. I modsætning til de fleste andre lande, som vi plejer at sammenligne os med, får man altså i Danmark ikke en større offentlig pension, jo mere man tjener og arbejder på arbejdsmarkedet.
Man kan selvfølgelig frygte, at det markant stigende antal ældre i fremtiden i forhold til antallet af erhvervsaktive og udbygningen af arbejdsmarkedspensionssystemet vil betyde, at man i fremtiden fra politisk hold ikke mener, at der er råd til, at folkepensionen har det omfang, som den har i dag.
Det er klart, at Det Radikale Venstre ikke kan acceptere en sådan udvikling, men jeg mener nu heller ikke, at den udvikling ligger i kortene.
Folkepensionen er en af velfærdsstatens mest grundlæggende ydelser, og den vil Det Radikale Venstre til enhver tid kæmpe for.
Alle borgere i Danmark skal kunne regne med, at de altid har folkepensionen
at falde tilbage på
Vi skal derfor være opmærksomme på, at folkepensionen ikke udsultes og udvikler sig til blot at være et supplement til arbejdsmarkedspensionerne.
Det er vigtigt at sikre, at folkepensionen også i fremtiden har et niveau, som gør, at den kan give den enkelte borger en anstændig forsørgelse.
I den forbindelse er det også vigtigt at huske, at en arbejdsmarkedspension er noget, man betaler for, og derfor er det ikke en pension, som alle borgere i Danmark af princip bør sikres.
Men det er selvfølgelig en balancegang: På den ene side skal alle have en basal ydelse i form af folkepensionen, og på den anden side skal det kunne betale sig at spare op.
Derfor er det vigtigt, at kontanthjælpsmodtagere og personer på revalidering og personer omfattet af aktiveringsregler nu også er omfattet af en ATP-ordning, hvor staten betaler halvdelen.
Det betyder, at disse grupper ikke mister den obligatoriske del af arbejdsmarkedspensionen under midlertidigt fravær fra arbejdsmarkedet.
Endelig vil den særlige pensionsopsparing, som blev indført i forbindelse med pinsepakken, fra 1999 forbedre pensionsforholdene relativt mere for personer med lavere indkomster og lille pensionsopsparing.
På den baggrund ser Det Radikale Venstre ikke nogen overhængende fare for, at udbredelsen af arbejdsmarkedspensioner vil betyde, at personer med ringe tilknytning til arbejdsmarkedet vil blive tabere i fremtidens pensionssystem, og vi kan ikke støtte forslaget til vedtagelse.